ભાગલા વખતે દેશના પશ્ચિમ કાંઠાનું ધીકતું બંદર કરાચી પાકિસ્તાનના ફાળે ગયું હતું. તેનો વિકલ્પ પણ ઊભો કરવાનો હતો. આથી સરદાર પટેલ સહિતના નેતાઓએ કંડલા બંદર પર પસંદગી ઉતારી હતી. આ બંદરને મુંબઈ જેવું જ ધમધમતું બંદર બનાવવાનું આયોજન કરાયું હતું. સિંધી લોકોના પુનર્વસનની સાથે-સાથે કંડલા બંદરની કાયાપલટની પ્રક્રિયા પણ શરૃ થઈ. લોકોના પુનર્વસન માટે સિંધુ રિસેટલમેન્ટ કોર્પોરેશન અને કંડલા પોર્ટ ટ્રસ્ટ (કે.પી.ટી)ની સ્થાપના થઈ. કંડલા પોર્ટના વિકાસાર્થે ગાંધીધામ – આદિપુર ટાઉનશિપ વસાવવાનું શરૃ કર્યું. ભારત સરકારે ૯૯ વર્ષની લીઝ પર એસ.આર.સી.ને ૨૬૦૦ એકર જમીન આપી. બાકીની જમીન કે.પી.ટી. હસ્તક હતી. હકીકતે હિજરત કરીને આવેલા લોકોના પુનર્વસનનો આ પ્રોજેક્ટ હતો છતાં કોઈ પણ જાતની સરકારી સહાય કે સબસિડી મળી ન હતી. રૃ. એક હજારના શેર પર વિસ્થાપિતને તે સમયના બજાર ભાવે ૬૦૦ ચો.મી. સુધીની જમીન અપાઈ હતી. જોકે લોકોને આ જમીન માલિકી હક્કના બદલે ૯૯ વર્ષના લીઝ પટ્ટે મળી હતી. કે.પી.ટી. દ્વારા પણ લોકોને ડેવલપમેન્ટ તથા અન્ય ચાર્જ લઈને લીઝ પર જમીન અપાઈ હતી.